N á v r h

V y h l á š k a 
Ministerstva spravodlivosti Slovenskej republiky
č.     ............  2003,
o vzdelávacom poriadku pre správcov

Ministerstvo spravodlivosti Slovenskej republiky podľa § zákona č. .......... Z. z. o správcoch (ďalej len „zákon“) ustanovuje:
§ 1
Predmet úpravy
Táto vyhláška upravuje podrobnosti o odbornej príprave na správcovskú skúšku, podrobnosti o správcovskej skúške, podrobnosti o preskúšaní správcov fyzických osôb (ďalej len „správca“) a podrobnosti o ich sústavnom vzdelávaní ako aj podrobnosti o poverovaní osôb zabezpečovaním tohto vzdelávania.
PRVÁ ČASŤ
ODBORNÁ PRÍPRAVA, SPRÁVCOVSKÁ SKÚŠKA A PRESKÚŠANIE SPRÁVCU
PRVÁ HLAVA
ODBORNÁ PRÍPRAVA
§ 2
Odborná príprava
(1) Konanie odbornej prípravy zabezpečuje ministerstvo alebo ním poverená právnická osoba. Ministerstvo zabezpečuje konanie odbornej prípravy najmä, ak jej konanie nie je v príslušnom kalendárnom roku zabezpečené poverenou právnickou osobou.
(2) Odbornú prípravu vedu uznávaný odborníci ekonomickej a právnej teórie a praxe podľa školiaceho plánu zostaveného usporiadateľom; školiaci plán je usporiadateľ povinný zostaviť v súlade s prílohou č. .  Návrh školiaceho plánu spolu s personálnym zabezpečením odbornej prípravy predkladá osoba poverená zabezpečením odbornej prípravy najneskôr 60 dní pred jej konaním ministerstvu. Ministerstvo môže k návrhu školiaceho plánu alebo personálnemu zabezpečeniu odbornej prípravy uplatniť pripomienky, ku ktorým je osoba poverená jej zabezpečením povinná prihliadnuť.
(3) Účasť na odbornej príprave si usporiadateľ odbornej prípravy a záujemca o odbornú prípravu dohodnú písomnou zmluvou. Cena požadovaná za odbornú prípravu nesmie presiahnuť ekonomicky oprávnené náklady vynaložené na zabezpečenie odbornej prípravy a k tomu pripočítaný primeraný zisk; ak odbornú prípravu zabezpečuje ministerstvo, požadovaná cena nesmie presiahnuť  len ekonomicky oprávnené náklady vynaložené na zabezpečenie odbornej prípravy.
(4) O riadnom absolvovaní odbornej prípravy vydá usporiadateľ odbornej prípravy jej absolventovi písomne osvedčenie; odborná príprava sa považuje za absolvovanú riadne, ak dochádzka absolventa bola vyššia ako 90%.
(5) Po ukončení odbornej prípravy, najneskôr do 30 dní, osoba poverená zabezpečením odbornej prípravy písomne oznámi ministerstvu mená, priezviská a dátumy narodenia absolventov spolu s ich dochádzkou a odpismi vydaných osvedčení.
DRUHÁ HLAVA
SPRÁVCOVSKÁ SKÚŠKA
§ 3
Zabezpečenie a konanie správcovskej skúšky
(1) Konanie správcovskej skúšky organizačne zabezpečuje ministerstvo alebo ním poverená právnická osoba (ďalej len „usporiadateľ skúšky“). Ministerstvo po organizačnej stránke zabezpečí konanie správcovskej skúšky najmä, ak jej organizácia nie je v príslušnom kalendárnom roku zabezpečená poverenou právnickou osobou.
(2) Správcovská skúška sa koná v štátnom jazyku pred skúšobnou komisiou. 
§ 4
Termín konania správcovskej skúšky
(1) Správcovská skúška sa koná v termíne navrhnutom usporiadateľom skúšky a určenom ministerstvom; ministerstvo vhodným spôsobom zabezpečuje zverejnenie určených termínov. Usporiadateľ skúšky do 15. januára príslušného kalendárneho roku alebo do 60 dní od poverenia navrhne ministerstvu na príslušný kalendárny rok aspoň tri možné termíny konania správcovskej skúšky, v ktorých môže konanie správcovskej skúšky zabezpečiť; navrhnuté termíny predrokuje z jednotlivými členmi skúšobnej komisie prípadne ich náhradníkmi, ktorých plánuje na správcovskú skúšku prizvať.
(2) Ministerstvo môže najneskôr 90 dní pred navrhnutým termínom a po prerokovaní s usporiadateľom skúšky usporiadateľovi skúšky určiť, aby konanie správcovskej skúšky v navrhnutom termíne zabezpečil; takto môže usporiadateľovi skúšky v príslušnom kalendárnom roku určiť len jeden termín konania správcovskej skúšky.
(3) Usporiadateľ skúšky najneskôr 50 dní pred termínom konania správcovskej skúšky písomne oznámi ministerstvu mená a priezviská uchádzačov, ktorí sa na správcovskú skúšku prihlásili. Ak niektorý z uchádzačov nespĺňa zákone predpoklady na vykonanie správcovskej skúšky, ministerstvo nariadi usporiadateľovi skúšky najneskôr 40 dní pred termínom konania správcovskej skúšky, aby žiadosť uchádzača odmietol. 
§ 5
Prihláška na správcovskú skúšku
(1) Prihlášku na správcovskú skúšku podáva uchádzač najneskôr 60 dní pred termínom konania správcovskej skúšky usporiadateľovi skúšky, u ktorého mieni správcovskú skúšku vykonať. V prihláške uchádzač uvedie najmä svoje meno, priezvisko, dátum narodenia a miesto trvalého pobyt a termín konania správcovskej skúšky, na ktorý sa hlási. 
(2) Ak je prihláška podaná včas a obsahuje predpísané náležitosti usporiadateľ skúšky do 30 dní od doručenia jej prijatie písomne potvrdí, inak ju v rovnakej lehote odmietne; po písomnom potvrdení prihlášky možno jej prijatie odmietnuť len, ak to nariadi ministerstvo.  V písomnom potvrdení o prijatí prihlášky sa uvedie najmä deň a miesto konania správcovskej skúšky. Ak sa prihláška odmietne, uchádzač sa písomne upovedomí najmä o dôvodoch jej odmietnutia. 
(3) Usporiadateľ skúšky najneskôr 30 dní pred termínom konania správcovskej skúšky písomne upovedomí uchádzača o presnom čase (deň, hodina) a mieste konania (obec, ulica, orientačné číslo) správcovskej skúšky. Uchádzačovi oznámi aj obsahové zameranie správcovskej skúšky spolu so zoznamom študijnej literatúry a zoznamom právnych predpisov a iných pomôcok, ktorých použitie schválila prizvaná skúšobná komisia.
§ 6
Cena za vykonanie správcovskej skúšky
(1) Za vykonanie správcovskej skúšky zaplatí uchádzač usporiadateľovi skúšky dohodnutú cenu (odplatu). Cena za vykonanie správcovskej skúšky nesmie presiahnuť ekonomicky oprávnené náklady vynaložené na zabezpečenie správcovskej skúšky a k tomu pripočítaný primeraný zisk; ak správcovskú skúšku zabezpečuje ministerstvo, cena nesmie presiahnuť ekonomicky oprávnené náklady vynaložené na jej zabezpečenie.
(2) Uchádzač je povinný najneskôr v deň konania správcovskej skúšky usporiadateľovi skúšky preukázať zaplatenie ceny dohodnutej za vykonanie správcovskej skúšky. Ak uchádzač zaplatenie ceny správcovskej skúšky nepreukáže, usporiadateľ môže uchádzačovi vykonanie správcovskej skúšky odoprieť.
§ 7
Skúšobná komisia
(1) Skúšobná komisia má troch členov a skladá sa z 
a)	jedného odborníka na insolvenčné právo zodpovedného za vypracovanie a hodnotenie prípadovej štúdie týkajúcej sa insolvenčného práva (ďalej len „ právna prípadová štúdia“) ,
b)	jedného odborníka na reštrukturalizačnú a konkurznú ekonomiku zodpovedného za vypracovanie a hodnotenie prípadovej štúdie týkajúcej sa reštrukturalizačnej a konkurznej ekonómie (ďalej len „ekonomická prípadova štúdia“)  a
c)	aspoň jedného správcu a štátneho zamestnanca ministerstva ovládajúcich konkurznú a reštrukturalizačnú problematiku. 
(2) Skúšobnú komisiu zriaďuje rovnako ako jej členov, predsedu a potrebný počet náhradníkov vymenúva a odvoláva na dva roky minister. Za predsedu skúšobnej komisie minister vymenuje štátneho zamestnanca ministerstva. Náhradníkov za členov skúšobnej komisie minister vymenuje tak, aby v prípade ich povolania do skúšobnej komisie bolo zachované požadované zloženie skúšobnej komisie. Minister môže zriadiť aj viac skúšobných komisií.
(3) Skúšobná komisia sa uznáša väčšinou hlasov. Činnosť skúšobnej komisie organizačne riadi jej predseda.
(4) Ak je člen skúšobnej komisie z konania a hodnotenia správcovskej skúšky vylúčený alebo sa z iného dôvodu nemôže správcovskej skúšky v určený termín zúčastniť, predseda skúšobnej komisie povolá na jeho miesto do skúšobnej komisie náhradníka. Člen skúšobnej komisie je z konania a hodnotenia správcovskej skúšky vylúčený, ak viedol odbornú prípravu niektorého z uchádzačov alebo uchádzača zamestnával. 
§ 8
Prizvanie skúšobnej komisie
(1) Skúšobnú komisiu na správcovskú skúšku prizýva usporiadateľ skúšky. Usporiadateľ skúšky upovedomí jednotlivých členov skúšobnej komisie najneskôr 60 dní pred termínom konania správcovskej skúšky o dni a mieste konania správcovskej skúšky a počte prihlásených uchádzačov.
(2) Skúšobná komisia po prizvaní najneskôr 40 dní pred termínom konania správcovskej skúšky oznámi usporiadateľovi skúšky zoznam právnych predpisov a iných pomôcok, ktorých použitie pri riešení prípadových štúdii schválila
§ 9
Správcovská skúška
(1) Správcovská skúška sa skladá z písomnej časti a ústnej časti. Písomná časť skúšky pozostáva z písomného testu (ďalej len „test“), právnej prípadovej štúdie a ekonomickej prípadovej štúdie. 
(2) Testy a prípadové štúdie riešia uchádzači anonymne. Zadania jednotlivých testov a prípadových štúdii na príslušnom termíne sú rovnaké.
(3) Správcovská skúška sa koná dva dni. Písomná časť skúšky sa koná prvý deň a ústna časť skúšky nasledujúci deň.
§ 10
Písomný Test
(1) Test obsahuje 100 otázok s možnosťou výberu štyroch odpovedí pri každej otázke, s ktorých len jedna odpoveď je vždy správna. Test zostavuje ministerstvo v súlade s prílohou č. . Za každú správnu odpoveď na testovú otázku uchádzač získa jeden bod. 
(2) Odpovede na testové otázky uchádzač označí krížikom. Označenú odpoveď nie je možné opraviť. Čas na vypracovanie testu je 45 minút.
§ 11
Prípadová štúdia
(1) Prípadová štúdia obsahuje opis situácie, ktorú musí správca pri výkone správcovskej činnosti vedieť riešiť. Prípadová štúdia môže obsahovať aj opis situácie, ktorá sa v reštrukturalizačnom alebo konkurznom konaní už vyskytla. Za riešenie jednej prípadovej štúdie môže uchádzač získať najviac 150 bodov.
(2) Pri riešení prípadovej štúdie môže uchádzač používať zákony alebo iné pomôcky schválené skúšobnou komisiou. Riešenie ekonomickej prípadovej štúdie a právnej prípadovej štúdie môže spolu trvať najdlhšie 8 hodín.  
§ 12
Ústna skúška
(1) Ústna časť skúšky sa skladá z jednej otázky z oblasti konkurznej alebo reštrukturalizačnej ekonómie a jednej otázky z oblasti konkurzného alebo reštrukturalizačného práva. Otázky na ústnu časť skúšky zostavuje ministerstvo v súlade s prílohou č. . Za ústnu časť skúšky môže uchádzač získať najviac 99 bodov.
(2) Otázky na ústnu časť skúšky si uchádzač žrebuje. Po vyžrebovaní otázok sa uchádzač môže počas 15 minút písomne pripravovať na odpoveď. Okrem vyžrebovaných otázok môžu členovia skúšobnej komisie položiť uchádzačovi doplňujúce otázky. Ústna časť skúšky trvá najdlhšie 30 minút.
§ 13
Vylúčenie zo skúšky
Ak sa uchádzač na správcovskej skúške správa nedisciplinovane alebo nedovoleným spôsobom, predseda skúšobnej komisie môže uchádzača zo správcovskej skúšky vylúčiť. Za nedisciplinovaný alebo nedovolený spôsob správania sa považuje
a)	používanie písomných, zvukových, obrazových alebo iných pomôcok, ktoré neboli schválené skúšobnou komisiou, 
b)	získavanie informácií od iných uchádzačov alebo iných osôb, 
c)	poskytovanie informácií iným uchádzačom,
d)	vyrušovanie alebo marenie priebehu skúšky.
§ 14
Hodnotenie skúšky
(1) Odpovede na testové otázky môže hodnotiť ktorýkoľvek člen skúšobnej komisie. Riešenie prípadovej štúdie hodnotí člen skúšobnej komisie, ktorý prípadovú štúdiu zostavil prípadne jeho náhradník. Ústnu časť skúšky hodnotí každý člen skúšobnej komisie samostatne; odpoveď uchádzača môže člen skúšobnej komisie ohodnotiť najviac 33 bodmi.
(2) Výsledok správcovskej skúšky sa hodnotí stupňom „vyhovel“ alebo „nevyhovel“. Uchádzač na správcovskej skúške vyhovel, ak získal aspoň 350 bodov, inak na správcovskej skúške nevyhovel. Uchádzač rovnako na správcovskej skúške nevyhovel, ak bol zo skúšky vylúčený. 
(3) Výsledok skúšky oznámi predseda skúšobnej komisie uchádzačovi najneskôr do piatich dní od ukončenia skúšky. O výsledku skúšky vydá skúšobná komisia uchádzačovi písomné osvedčenie. Osvedčenie obsahuje najmä meno, priezvisko a rodné číslo uchádzača, meno a priezvisko členov skúšobnej komisie, deň a miesto vykonania skúšky, počet získaných bodov, hodnotiaci stupeň a podpisy jednotlivých členov skúšobnej komisie. Odpis osvedčenia spolu s testom a riešením prípadových štúdii usporiadateľ skúšky v rovnakej lehote doručí ministerstvu.
§ 15
Zápisnica o skúške
Predseda skúšobnej komisie o priebehu správcovskej skúšky vyhotoví zápisnicu. Zápisnica obsahuje najmä mená a priezviská členov skúšobnej komisie, miesto a čas konania skúšky, označenie usporiadateľa skúšky, mená a priezviská uchádzačov, hodnotenia jednotlivých uchádzačov a opis priebehu skúšky. Zápisnicu podpisujú všetci členovia skúšobnej komisie a osoba oprávnená konať za usporiadateľa skúšky. Zápisnicu predseda skúšobnej komisie doručí ministerstvu.
§ 16
Odmena členov skúšobnej komisie
Usporiadateľ skúšky poskytne jednotlivým členom skúšobnej komisie za ich účasť na správcovskej skúške odmenu vo výške xx.xxx,- Sk a náhradu nevyhnutných nákladov, ak sa nedohodnú inak. Členovi skúšobnej komisie, ktorý je štátnym zamestnancom ministerstva, odmena za účasť na správcovskej skúške nepatrí. 
TRETIA HLAVA
PRESKÚŠANIE SPRÁVCU
§ 17
(1) Preskúšanie správcu sa koná pred skúšobnou komisiou. Na preskúšanie správcu sa primerane použijú ustanovenia druhej hlavy tejto časti. Zabezpečenie preskúšania správcu sa môže spojiť spolu so zabezpečením správcovskej skúšky.
(2) Ak ministerstvo nariadi preskúšanie správcu, určí aj lehotu, v ktorej sa preskúšanie vykoná. Lehotu na vykonanie preskúšania ministerstvo určí spravidla tak, aby preskúšanie správcu bolo vykonané najneskôr šesť mesiacov od jeho nariadenia. Ak preskúšanie správcu z objektívnych dôvodov nie je možné v určenej lehote vykonať, ministerstvo určí inú lehotu preskúšania. Pri opakovanom preskúšaní správcu sa postupuje primerane podľa tohto ustanovenia.
DRUHÁ ČASŤ
SÚSTAVNÉ VZDELÁVANIE
§ 18
Zložky sústavného vzdelávania
(1) Sústavné vzdelávanie správcov pozostáva z osobného výkonu správcovskej činnosti a zo vzdelávacej zložky, ktorá ďalej pozostáva z účasti na kurzoch alebo odborných konferenciách týkajúcich sa reštrukturalizačnej alebo konkurznej problematiky (ďalej len „odborné podujatie“), prednáškovej činnosti na týchto odborných podujatiach, publikačnej činnosti a samostatného štúdia.
(2) Jednotlivé zložky sústavného vzdelávania sa podľa tejto vyhlášky hodnotia kreditnými bodmi, ktoré správca spôsobom ustanoveným touto vyhláškou získava a ktorými po ich získaní správca preukazuje riadne splnenie svojej povinnosti sústavne sa vzdelávať.
§ 19
Odborné podujatie
(1) Odborné podujatie sa ohodnotí podľa odborných kvalít lektorov alebo prednášajúcich, regionálneho charakteru a časového rozsahu jedným až štyrmi kreditnými bodmi. Odborné podujatie ohodnotí ministerstvo na žiadosť osoby poverenej organizovaním odborného podujatia alebo správcu, ktorý sa odborného podujatia zúčastnil, prípadne aj bez žiadosti, ak odborné podujatie organizuje samo.
(2) Kreditné body priradené k jednotlivému odbornému podujatiu správca získa za účasť na odbornom podujatí. Ak účasť na odbornom podujatí pozostáva aj z prednáškovej činnosti, počet získaných kreditných bodov sa zdvojnásobuje.
(3) Usporiadateľ odbornej prípravy (poverená osoba alebo ministerstvo) vydá správcovi o jeho účasti na odbornom podujatí písomné osvedčenie. Osvedčenie o účasti na odbornom podujatí obsahuje meno a priezvisko správcu, označenie usporiadateľa odborného podujatia, deň a miesto konania odborného podujatia, počet kreditov priradených k odbornému podujatiu a podpis osoby oprávnenej konať za usporiadateľa odborného podujatia. Ak správca na odbornom podujatí prednášal, uvedie sa aj táto skutočnosť.
(4) Zoznam plánovaných odborných podujatí na príslušný kalendárny rok spolu s priradenými kreditnými bodmi ministerstvo vhodným spôsobom zverejní do 15. januára príslušného kalendárneho roku.
§ 20
Samostatné štúdium
Samostatné štúdium správcu pozostáva zo štúdia zákonných úprav týkajúcich sa reštrukturalizačného alebo konkurzného konania a odbornej literatúry o reštrukturalizačnej alebo konkurznej problematike. Za každé štyri hodiny strávené pri samostatnom štúdiu správca získa jeden kreditný bod. Za samostatné štúdium môže správca za dva roky získať najviac 10 kreditných bodov.
§ 21
Publikačná činnosť
Publikačnou činnosť správcu sa rozumie uverejnenie článku alebo iného literárneho diela o reštrukturalizačnej alebo konkurznej problematike, ku ktorému má správcovi autorské právo, vo vedeckej tlači s nákladom vyšším ako 300 výtlačkov. Za každú uverejnenú stranu správca získa pol kreditného bodu.
§ 22
Osobný výkon správcovskej činnosti
Za každých štyridsať hodín strávených osobným výkonom správcovskej činnosti správca získa jeden kreditný bod.
§ 23
Vyhodnocovanie sústavného vzdelávania
(1) Na preukázanie riadneho vykonania sústavného vzdelávania je potrebné získať za dva roky 40 kreditných bodov vo vzdelávacej zložke sústavného vzdelávania a 40 kreditných bodov za osobný výkon správcovskej činnosti; počet kreditných bodov sa pomerne znižuje, ak pred hodnotením vzdelávania bol správca zapísaný v zozname správcov kratšie ako dva roky. 
(2) Získanie kreditov sa preukazuje
a)	pri odborných podujatiach písomným osvedčením vydaným usporiadateľom odbornej prípravy a ak školiace podujatie organizovala osoba, ktorá nepožiadala o priradenie kreditov, pozvánkou a dokladom o zaplatení účastníckeho poplatku, ak si ministerstvo nevyžiada iné doklady,
b)	pri samostatnom štúdiu písomnou správou, v ktorej sa uvedie predmet samostatného štúdia s uvedením počtu hodín pri ňom strávených,
c)	pri publikačnej činnosti písomnou správou, v ktorej sa uvedie názov, číslo a deň vydania tlače, v ktorej bol článok (literárne dielo) uverejnený, názov a počet uverejnených strán,
d)	pri praktickom výkone správcovskej činnosti časovou špecifikáciou práce.
(3) Vzdelávanie správcov sa vyhodnocuje pravidelne k 20. decembru nepárneho kalendárneho roku. Správca najneskôr 20 dní pred týmto termínom predloží ministerstvu správu o vykonanom sústavnom vzdelávaní za príslušne hodnotené obdobie na tlačive, ktorého vzor ustanovuje príloha č. . K správe správca pripojí doklady preukazujúce získanie kreditných bodov.       
TRETIA ČASŤ
POVERENIE PRÁVNICKEJ OSOBY
§ 24
Poverenie právnickej osoby
(1) Ministerstvo poverí pravidelným zabezpečovaním odbornej prípravy, pravidelným zabezpečovaním organizovania správcovskej skúšky a preskúšania a pravidelným organizovaním školiacich podujatí (ďalej len „poverí vzdelávaním“), každú právnickú osobu, ktorá požiada o poverenie, preukáže potrebné materiálne a technické vybavenie a zaviaže sa plniť povinnosti ustanovené touto vyhláškou. 
(2) Právnická osoba poverená vzdelávaním je povinná v kalendárnom roku
a)	zabezpečiť konanie aspoň jednej odbornej prípravy v termíne určenom ministerstvom,
b)	zabezpečiť konanie aspoň jednej skúšky prípadne preskúšania v termíne určenom ministerstvom,
c)	zorganizovať aspoň štyri odborné podujatia; túto povinnosť jednotlivo nemá, ak sa na odborné podujatie 10 dní pred jeho konaním prihlási menej ako päť správcov.
(3) Ministerstvo môže jednotlivo poveriť zorganizovaním odborného podujatia právnickú osobu alebo fyzickú osobu, ktorá požiada o poverenie, preukáže potrebné materiálne a technické vybavenie a zaviaže sa plniť povinnosti ustanovené touto vyhláškou.
(4) Osoba poverená vzdelávaním do 1. novembra príslušného kalendárneho roku oznámi ministerstvu podrobnosti o odborných podujatiach, ktoré plánuje v nasledujúcom roku zorganizovať. V oznámení uvedie najmä termín a miesto konania jednotlivých odborných podujatí, ich odborné zameranie, prednášajúcich (lektorov) a časový rozsah jednotlivých odborných podujatí. 
(5) Ministerstvo bezodkladne odvolá poverenie podľa odseku 1 alebo 3, ak poverená osoba poruší niektorú povinnosť vyplývajúcu jej z tejto vyhlášky.
§ 25
Účinnosť
Táto vyhláška nadobúda účinnosť X. mesiac 2004.